CELEX: 
Language: sk
Date: 2021-11-18 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení nariadenie Európskeho parlamentu a Rady (EÚ) 2017/1938, pokiaľ ide o zloženie rizikových skupín

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V nariadení Európskeho parlamentu a Rady (EÚ) 2017/1938 z 25. októbra 2017 o opatreniach na zaistenie bezpečnosti dodávok plynu (ďalej len „nariadenie“)
                  1
                sa stanovuje mechanizmus bezpečnosti dodávok plynu v Únii, ktorý vychádza z koncepcie identifikácie a predvídania rizík (ďalej len „prístup založený na posúdení rizika“). Členské štáty po identifikácii a posúdení rizík na regionálnej a celoštátnej úrovni v ďalšom kroku prijmú vhodné preventívne opatrenia, aby znížili pravdepodobnosť výskytu rizika, a naplánujú núdzové opatrenia, ktoré v prípade prerušenia dodávok plynu umožnia minimalizovať alebo eliminovať následky takéhoto prerušenia. Tieto opatrenia sa majú opísať v národných preventívnych akčných plánoch a núdzových plánoch (ďalej len „národné plány“).
            
            
               Regionálna spolupráca je v duchu solidarity hlavnou zásadou nariadenia. Vďaka spoločnému posudzovaniu súvisiacich rizík na regionálnej úrovni je toto posudzovanie komplexnejšie a presnejšie a členské štáty sú tak lepšie pripravené na akékoľvek krízy. Okrem toho sa koordinovaným a vopred dohodnutým prístupom k bezpečnosti dodávok v prípade núdze zaistí jednotná reakcia, optimalizujú sa zdroje, zvýši sa účinnosť opatrení a zníži sa riziko negatívnych účinkov presahovania, ktoré by sa v dôsledku výhradne vnútroštátnych opatrení mohli prejaviť aj v susedných členských štátoch.
            
            
               S cieľom štruktúrovať prípravu spoločných posúdení rizika a uľahčiť regionálnu spoluprácu sa v prílohe I k nariadeniu vytvorilo trinásť regionálnych rizikových skupín rozdelených do štyroch regionálnych kategórií: východ, Severné more, severná Afrika a juhovýchod. Tieto rizikové skupiny sú základom posilnenej regionálnej spolupráce a umožňujú dohodu o vhodných a účinných cezhraničných opatreniach všetkých dotknutých členských štátov v rámci rizikových skupín alebo mimo nich pozdĺž núdzových zásobovacích koridorov.
            
            
               Rizikové skupiny sú vyjadrením hlavných nadnárodných rizík pre bezpečnosť dodávok plynu v Únii; ich zloženie vychádza z hlavných zdrojov a trás dodávok plynu. Každá riziková skupina zahŕňa tie členské štáty pozdĺž koridoru, ktoré môžu v prípade krízy dodávok plynu zohrávať strategickú úlohu. Podľa článku 3 ods. 8 nariadenia je Komisia splnomocnená aktualizovať zloženie rizikových skupín s cieľom zohľadniť vývoj závažných nadnárodných rizík.
            
            
               V článku 7 ods. 2 nariadenia sa od členských štátov vyžaduje, aby v rámci každej rizikovej skupiny spoločne posúdili všetky relevantné rizikové faktory, ako sú napríklad prírodné katastrofy, technologické, obchodné, sociálne, politické a iné riziká, ktoré by mohli viesť k vzniku závažného nadnárodného rizika pre bezpečnosť dodávok, v súvislosti s ktorým sa riziková skupina vytvorila (ďalej len „spoločné posúdenie rizika“).
            
            
               S cieľom umožniť regionálnu spoluprácu sa v článku 7 ods. 2 vyžaduje, aby sa členské štáty v rámci každej rizikovej skupiny dohodli na mechanizme spolupráce. Tento mechanizmus sa musí vytvoriť dostatočne včas, aby umožnil spoločné posúdenie rizika a diskusiu, ako aj odsúhlasenie vhodných a účinných cezhraničných opatrení, ktoré si budú vyžadovať súhlas každého dotknutého členského štátu a ktoré sa musia zahrnúť do regionálnych kapitol národných plánov.
            
            
               V zmysle článku 7 ods. 1 nariadenia vykonala Európska sieť prevádzkovateľov prepravných sietí pre plyn (ENTSOG) v roku 2017 po prvýkrát simuláciu scenárov prerušenia dodávok plynu a prevádzky infraštruktúry na úrovni Únie. Simuláciou sa určili a posúdili koridory núdzového zásobovania plynom a identifikovali sa členské štáty, ktoré môžu riešiť zistené riziká. Tieto scenáre prerušenia dodávok plynu a prevádzky infraštruktúry a metodiku pre túto simuláciu vymedzila sieť ENTSOG v spolupráci s Koordinačnou skupinou pre plyn (GCG).
            
            
               V prvej celoúnijnej simulácii ENTSOG sa posudzovali plynárenské infraštruktúry, ktoré boli v prevádzke pozdĺž rôznych plynových koridorov k 1. októbru 2017. Táto prvá celoúnijná simulácia scenárov prerušenia dodávok plynu a prevádzky infraštruktúry bola východiskovým bodom pre prípravu prvých „spoločných posúdení rizika“ v rámci každej rizikovej skupiny, ako aj národných posúdení rizika, ktoré väčšina členských štátov dokončila v rokoch 2019 a 2020. Tieto posúdenia rizika zase predstavovali základ pre preventívne a núdzové opatrenia opísané v národných plánoch (ktoré takisto väčšina členských štátov dokončila v rokoch 2019 a 2020).
            
            
               V októbri 2020 sieť ENTSOG na žiadosť GCG vypracovala dodatok k celoúnijnej simulácii s cieľom posúdiť vplyv niekoľkých významných infraštruktúr, ktoré boli medzičasom uvedené do prevádzky v celej Únii, na bezpečnosť dodávok. V dodatku sa znovu simulovali tri scenáre prerušenia s cieľom zohľadniť infraštruktúry, ktoré boli sprevádzkované v roku 2019: „baltská prípojka“ spájajúca Fínsko a Estónsko a nová kapacita dovozu plynu z Ruska cez Turecko (TurkStream2) do Bulharska.
            
            
               Podľa nariadenia sa cyklus celoúnijnej „simulácie/spoločných posúdení rizika/národných posúdení rizika/národných plánov“ musí preskúmať každé štyri roky.
            
            
               Metodika a predpoklady celoúnijnej simulácie ENTSOG, ktorá sa má dokončiť do novembra 2021, zostávajú vo veľkej miere rovnaké ako pri prvej simulácii. Na základe skúseností sa však v zrevidovanej celoúnijnej simulácii zohľadňujú tie projekty, ktoré by mali byť v prevádzke v januári 2023. Takto bude simulácia čo najviac odrážať skutočnú konfiguráciu núdzových plynových koridorov v čase uplatňovania budúcich národných plánov (očakáva sa, že sa zavedú v rámci prípravy na zimu 2023/2024). Výber príslušných projektov vychádza z technických údajov, ktoré realizátori predložili sieti ENTSOG v súvislosti s prípravou nadchádzajúceho desaťročného plánu rozvoja siete ENTSOG
                  2
               .
            
            
               Z analýzy nových hlavných plynárenských infraštruktúr, ktoré boli uvedené do prevádzky od roku 2017, ako aj z očakávaného vplyvu tých infraštruktúr, ktoré budú sprevádzkované v nadchádzajúcich mesiacoch až do konca decembra 2022, vyplýva, že sú k dispozícii nové núdzové zásobovacie koridory a že potenciálne budú mať vplyv na núdzové toky plynu. Nové prepojenia zároveň rozširujú zoznam členských štátov, ktoré môžu prispieť k riešeniu potenciálnych zlyhaní hlavných trás dodávok plynu.
            
            
               Zloženie niektorých rizikových skupín v zmysle prílohy I k nariadeniu sa preto musí upraviť tak, aby zohľadňovalo úlohu, ktorú môžu mať niektoré ďalšie členské štáty pozdĺž určitých dodávateľských koridorov, a aby sa týmto krajinám umožnilo prispievať k spoločnému posúdeniu rizika týchto rizikových skupín a k spoločnému sformulovaniu regionálnych preventívnych a núdzových opatrení.
            
            
               Spojené kráľovstvo nie je od 1. februára 2020 členským štátom Európskej únie. Z dôvodu právnej istoty by sa malo vypustiť zo zoznamov členských štátov v prílohe I.
            
            
               2.KONZULTÁCIE PRED PRIJATÍM AKTU
            
            
               Skupina GCG
                  3
                bola zriadená na základe článku 4 nariadenia s cieľom uľahčiť koordináciu opatrení týkajúcich sa bezpečnosti dodávok plynu. Tvoria ju zástupcovia členských štátov, Agentúra pre spoluprácu regulačných orgánov v oblasti energetiky (ACER), sieť ENTSOG a subjekty zastupujúce plynárenský priemysel a príslušných odberateľov
                  4
               .
            
            
               Podľa článku 4 ods. 4 nariadenia môže Komisia zvolať zasadnutie GCG v zložení, ktoré je obmedzené na zástupcov členských štátov.
            
         
         
            
               O vplyve nových infraštruktúr na existujúce núdzové zásobovacie koridory uvedené v prílohe I sa diskutovalo na troch riadnych zasadnutiach GCG v roku 2020 v kontexte diskusií o dodatku siete ENTSOG z roku 2020 k prvej celoúnijnej simulácii scenárov prerušenia dodávok a prevádzky infraštruktúry.
            
            
               Metodika a predpoklady celoúnijnej simulácie siete ENTSOG na rok 2021 boli predstavené a prerokované na riadnom zasadnutí GCG 6. mája 2021. Popri iných metodických aspektoch sa diskusie zamerali na začlenenie infraštruktúr, ktorých sprevádzkovanie sa očakáva v roku 2023, do simulácie, ako aj na logický vplyv tohto kroku na zloženie rizikových skupín. Útvary Komisie predstavili postup a odhadovaný harmonogram aktualizácie rizikových skupín. Po zasadnutí mala GCG k dispozícii dvojtýždňovú lehotu na predloženie písomných pripomienok
                  5
               .
            
            
               GCG dostala návrh aktualizácie rizikových skupín e-mailom 13. júla 2021
                  6
               , ako aj 19. augusta 2021 spolu s pozvánkou na zasadnutie GCG s obmedzenou účasťou prostredníctvom aplikácie AGM.
            
            
               Štvortýždňová lehota na verejné pripomienkovanie plynula od 20. júla 2021 do 17. augusta 2021. Pripomienky tieto zamýšľané zmeny vcelku podporili
                  7
               .
            
            
               Zasadnutie GCG, ktoré sa konalo len za účasti zástupcov členských štátov a siete ENTSOG (ako pozorovateľa), sa uskutočnilo 2. septembra 2021 prostredníctvom webovej konferencie.
            
            
               Komisia vzala na vedomie pripomienky Nemecka, Maďarska a Holandska zaznamenané v zápisnici zo zasadnutia a dospela k záveru, že návrh delegovaného nariadenia má celkovú podporu.
            
            
               Pokiaľ ide najmä o členstvo Maďarska v transbalkánskej skupine, Komisia vzala na vedomie informácie, podľa ktorých sa neočakáva, že by sa dodatočná kapacita spätného toku v prepojovacom bode medzi Maďarskom a Rumunskom dobudovala do januára 2023.
            
            
               Európsky parlament a Rada boli informovaní o zasadnutiach GCG, na ktorých sa diskutovalo o tomto návrhu delegovaného aktu, a obe inštitúcie preto dostali všetky príslušné dokumenty v rovnakom čase ako experti členských štátov v súlade s Medziinštitucionálnou dohodou o lepšej tvorbe práva z roku 2016 a so Spoločnou dohodou o delegovaných aktoch, ktorá tvorí jej prílohu.
            
            
               3.PRÁVNE PRVKY DELEGOVANÉHO AKTU
            
            
               Podľa článku 3 ods. 8 nariadenia je Komisia splnomocnená prijímať delegované akty v súlade s článkom 19 (Vykonávanie delegovania právomoci) s cieľom aktualizovať zloženie rizikových skupín uvedených v prílohe I zmenou uvedenej prílohy, aby zohľadnila vývoj závažných nadnárodných rizík pre bezpečnosť dodávok plynu v Únii a jeho vplyv na členské štáty, pričom berie do úvahy výsledky simulácie scenárov prerušenia dodávok plynu a prevádzky infraštruktúry vykonávanej na úrovni Únie zo strany ENTSOG v súlade s článkom 7 ods. 1. Predtým, ako sa pristúpi k aktualizácii, Komisia vedie konzultácie s GCG v zložení stanovenom v článku 4 ods. 4 o návrhu aktualizácie.
            
            
               Účelom tohto delegovaného nariadenia je zmeniť prílohu I k nariadeniu doplnením niektorých členských štátov do viacerých rizikových skupín, aby sa zohľadnil vplyv, ktorý budú mať nové a pripravované plynárenské infraštruktúry na toky plynu v rámci príslušných núdzových plynových koridorov vymedzených v prílohe I, ako aj potenciálny prínos týchto členských štátov v prípade prerušenia dodávok pozdĺž týchto koridorov, ako sa vysvetľuje v nasledujúcich odsekoch. Rizikové skupiny by sa okrem toho mali upraviť tak, aby sa zohľadnilo vystúpenie Spojeného kráľovstva z Európskej únie.
            
            
               „Baltská prípojka“, ktorá spája plynovodné prepravné siete Fínska a Estónska, sa začala prevádzkovať v decembri 2019 a jej vplyv v prípade prerušenia dodávok ovplyvňujúceho „severovýchodnú skupinu“ už bol analyzovaný v dodatku k prvej celoúnijnej simulácii siete ENTSOG v roku 2020. Táto nová infraštruktúra opodstatňuje pridanie Fínska do „rizikovej skupiny 1b) Bielorusko“.
            
            
               Jednou z hlavných pripravovaných infraštruktúr, ktorá ovplyvní zloženie niektorých rizikových skupín, je projekt baltského plynovodu (Baltic pipe), ktorý bude prepravovať plyn z Nórska do Dánska (a Švédska) a cez Baltské more do Poľska. Očakáva sa, že preprava plynu obojsmerným plynovodom medzi Dánskom a Poľskom sa začne v roku 2022.
            
            
               Ďalšou hlavnou pripravovanou infraštruktúrou, ktorá opodstatňuje niektoré zmeny, je plynovodné prepojenie Poľsko – Litva (Gas Interconnection Poland – Lithuania, GIPL). Táto obojsmerná plynárenská infraštruktúra je projektom spoločného záujmu, ktorým sa spoja plynovodné prepravné siete Poľska a Litvy a očakáva sa, že sa sprevádzkuje do konca roka 2022.
            
            
               Vplyv týchto dvoch pripravovaných hlavných infraštruktúr odôvodňuje nasledujúce zmeny.
            
            
               Pokiaľ ide o rizikové skupiny, ktorým sa plyn dodáva z východu (bod 1 prílohy I):
            
            
               do „rizikovej skupiny a) Ukrajina“ a „rizikovej skupiny b) Bielorusko“ treba pridať Dánsko a Švédsko,
            
            
               do „rizikovej skupiny d) Severovýchod“ treba pridať Česko, Dánsko, Nemecko, Poľsko, Slovensko a Švédsko.
            
            
               Pokiaľ ide o rizikové skupiny, ktorým sa plyn dodáva z oblasti Severného mora (bod 2 prílohy I), do „rizikovej skupiny a) Nórsko“ a „rizikovej skupiny c) Dánsko“ sa má doplniť Poľsko.
            
            
               Vzhľadom na obojsmernú kapacitu medzi Rumunskom a Maďarskom existujúcu v prepojovacom bode Csanádpalota (projekt spoločného záujmu súvisiaci s prepravným koridorom „ROHUAT/BRUA“)
                  8
               , v prevádzke od novembra 2020, by okrem toho bolo vhodné, aby sa Maďarsko stalo členom rizikovej skupiny, ktorej sa plyn dodáva z transbalkánskej oblasti.
            
         
         
            
               Po vystúpení Spojeného kráľovstva z Európskej únie 1. februára 2020 prestala byť táto tretia krajina členom „rizikovej skupiny a) Nórsko“ a „rizikovej skupiny d) Spojené kráľovstvo“. Príloha I sa má upraviť tak, aby zohľadňovala túto skutočnosť.
            
            
               Očakáva sa, že tieto zmeny v zložení rizikových skupín sa významne a pozitívne prejavia v bezpečnosti dodávok plynu v Únii. Tieto zmeny umožnia väčšiemu počtu členských štátov prispievať k práci rizikových skupín, ku ktorým boli pridané. Tieto členské štáty budú mať možnosť vyjadriť sa k revidovaným mechanizmom regionálnej spolupráce a ich príspevok pomôže zlepšiť kvalitu a presnosť spoločných posúdení rizika. Pre niektoré členské štáty to síce môže znamenať dodatočnú administratívnu záťaž, no zreteľne ju preváži skutočnosť, že ich účasť v ďalších skupinách prinesie lepšiu a bezpečnejšiu pripravenosť na núdzové situácie: v praxi tak budú revidované spoločné posúdenia rizika (do októbra 2022) realistickejšie a presnejšie, a to začlenením perspektívy všetkých členských štátov, ktoré budú v roku 2023 napojené na príslušný núdzový zásobovací koridor. Bude to prínosom aj pre národné posúdenia rizika a poskytne sa tým spoľahlivý základ na prípravu národných plánov, ktoré sa majú oznámiť Komisii v marci 2023.
            
            
               Tento akt patrí do rozsahu pôsobnosti delegovaných právomocí udelených Komisii článkom 3 ods. 8 a článkom 19 nariadenia a neprekračuje rámec nevyhnutný na dosiahnutie účelu uvedených ustanovení.
            
            
               Týmto delegovaným aktom sa menia a nahrádzajú ustanovenia nariadenia, a preto je delegované nariadenie vhodným nástrojom.
            
            
               DELEGOVANÉ NARIADENIE KOMISIE (EÚ) …/…
            
            
               z 18. 11. 2021
            
            
               ktorým sa mení nariadenie Európskeho parlamentu a Rady (EÚ) 2017/1938, pokiaľ ide o zloženie rizikových skupín
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2017/1938 z 25. októbra 2017 o opatreniach na zaistenie bezpečnosti dodávok plynu a o zrušení nariadenia (EÚ) č. 994/2010
                  9
               , a najmä na jeho článok 3 ods. 8,
            
            
               keďže:
            
            
               (1)Regionálna spolupráca je v duchu solidarity základnou zásadou, na ktorej spočíva mechanizmus bezpečnosti dodávok plynu zriadený nariadením (EÚ) 2017/1938. S cieľom zaviesť regionálnu spoluprácu v praxi sa v prílohe I k uvedenému nariadeniu uvádza trinásť rizikových skupín zodpovedajúcich štyrom hlavným koridorom núdzového zásobovania plynom. V každej rizikovej skupine sú v prílohe I vymenované členské štáty, ktoré môžu byť v prípade prerušenia dodávok v danom koridore zasiahnuté, alebo môžu pri tom zohrať určitú úlohu, prípadne nastanú obidve situácie. Podľa článku 3 ods. 8 nariadenia (EÚ) 2017/1938 je Komisia splnomocnená prijímať delegované akty s cieľom aktualizovať zloženie uvedených rizikových skupín.
            
            
               (2)Od prijatia nariadenia (EÚ) 2017/1938 boli do prevádzky uvedené nové významné plynárenské infraštruktúry a očakáva sa, že v nasledujúcich mesiacoch sa uvedie do prevádzky niekoľko ďalších infraštruktúr. Tieto infraštruktúry vytvárajú nové núdzové zásobovacie koridory. Majú vplyv aj na členské štáty, ktoré môžu byť zasiahnuté potenciálnymi zlyhaniami hlavných trás dodávok plynu alebo môžu prispieť k riešeniu takýchto zlyhaní.
            
            
               (3)Podľa článku 7 ods. 1 nariadenia (EÚ) 2017/1938 má Európska sieť prevádzkovateľov prepravných sietí pre plyn (ENTSOG) vykonať do novembra 2021 revidovanú simuláciu scenárov prerušenia dodávok plynu a prevádzky infraštruktúry na úrovni Únie. V tejto simulácii sa zohľadní vývoj plynárenských infraštruktúr Únie od roku 2017 a jeho vplyv na rôzne koridory núdzového zásobovania plynom. Simulácia sa bude vzťahovať aj na všetky plynárenské infraštruktúry, ktoré by mali byť v prevádzke v januári 2023.
            
            
               (4)Vplyv novej a pripravovanej plynárenskej infraštruktúry na núdzové plynové koridory, ako sa zohľadňuje v celoúnijných simuláciách siete ENTSOG, odôvodňuje, aby sa zloženie rizikových skupín zodpovedajúcim spôsobom upravilo.
            
            
               (5)O vplyve nových plynárenských infraštruktúr na zloženie niektorých rizikových skupín sa rokovalo na niekoľkých riadnych zasadnutiach Koordinačnej skupiny pre plyn (GCG) v rokoch 2020 a 2021. O obsahu tohto aktu sa rokovalo na zasadnutí GCG, na ktorom sa zúčastnili len zástupcovia členských štátov a ENTSOG ako pozorovateľ.
            
            
               (6)Spojené kráľovstvo nie je od 1. februára 2020 členským štátom Únie. V záujme právnej istoty by sa malo vypustiť zo zoznamov členských štátov v prílohe I k nariadeniu (EÚ) 2017/1938.
            
            
               (7)Nariadenie (EÚ) 2017/1938 by sa preto malo zodpovedajúcim spôsobom zmeniť,
            
            
                PRIJALA TOTO NARIADENIE:
            
            
               Článok 1
            
         
         
            
               Príloha I k nariadeniu (EÚ) 2017/1938 sa nahrádza textom uvedeným v prílohe k tomuto nariadeniu.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 18. 11. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 280, 28.10.2017, s. 1.
               
               
                  
                     (2)
                  
                        Podľa článku 8 ods. 3 písm. b) nariadenia Európskeho parlamentu a Rady (ES) č. 715/2009 z 13. júla 2009 o podmienkach prístupu do prepravných sietí pre zemný plyn, ktorým sa zrušuje nariadenie (ES) č. 1775/2005 (Ú. v. EÚ L 211, 14.8.2009, s. 36), ENTSOG vypracúva desaťročný plán rozvoja siete každé dva roky.
               
               
                  
                     (3)
                  
                        Registračné číslo expertnej skupiny X01096.
               
               
                  
                     (4)
                  
                        Expertná skupina bola po prvýkrát vytvorená v roku 2006; jej súčasné zloženie vyplýva z rozhodnutia Komisie z 11. augusta 2011, ktorým sa ustanovuje zloženie a prevádzkové ustanovenia Koordinačnej skupiny pre plyn a ktorým sa zrušuje rozhodnutie 2006/791/ES (Ú. v. EÚ C 236, 12.8.2011, s. 10).
               
               
                  
                     (5)
                  
                        Písomné pripomienky zaslalo sedem členských štátov.
               
               
                  
                     (6)
                  
                        Ako prílohu k e-mailu, v ktorom boli atašé pre energetiku na stálych zastúpeniach pri Európskej únii informovaní o nadchádzajúcom zasadnutí GCG s obmedzenou účasťou a vyzvaní, aby vymenovali delegátov. V kópii e-mailu boli obvyklí delegáti členských štátov v GCG.
               
               
                  
                     (7)
                  
                        Päť príspevkov, jeden od občana a štyri od priemyselných združení.
               
               
                  
                     (8)
                  
                        Prvá fáza tohto projektu umožnila kapacitu 1,75 mld. m³ ročne; očakáva sa, že v druhej fáze sa kapacita rozšíri na 4,4 mld. m³ ročne.
               
               
                  
                     (9)
                  
                        Ú. v. EÚ L 280, 28.10.2017, s. 1.
               
            
      
    ---documentbreak--- 
      
         
         
            
               PRÍLOHA
            
            
               „PRÍLOHA I
            
            
               Regionálna spolupráca
            
            
               Rizikové skupiny členských štátov, ktoré slúžia ako základ pre spoluprácu týkajúcu sa rizika, ako sa uvádza v článku 3 ods. 7, sú:
            
            
               1. Rizikové skupiny, ktorým sa plyn dodáva z východu:
            
            
               a)Ukrajina: Bulharsko, Česko, Dánsko, Nemecko, Grécko, Chorvátsko, Taliansko, Luxembursko, Maďarsko, Rakúsko, Poľsko, Rumunsko, Slovinsko, Slovensko, Švédsko;
            
            
               b)Bielorusko: Belgicko, Česko, Dánsko, Nemecko, Estónsko, Lotyšsko, Litva, Luxembursko, Holandsko, Poľsko, Slovensko, Fínsko, Švédsko;
            
            
               c)Baltské more: Belgicko, Česko, Dánsko, Nemecko, Francúzsko, Luxembursko, Holandsko, Rakúsko, Slovensko, Švédsko;
            
            
               d)Severovýchod: Česko, Dánsko, Nemecko, Estónsko, Lotyšsko, Litva, Poľsko, Slovensko, Fínsko, Švédsko;
            
            
               e)Transbalkánska oblasť: Bulharsko, Grécko, Maďarsko, Rumunsko.
            
            
            
               2. Rizikové skupiny, ktorým sa plyn dodáva z oblasti Severného mora:
            
            
               a)Nórsko: Belgicko, Dánsko, Nemecko, Írsko, Španielsko, Francúzsko, Taliansko, Luxembursko, Holandsko, Poľsko, Portugalsko, Švédsko;
            
            
               b)Plyn s nízkou výhrevnosťou: Belgicko, Nemecko, Francúzsko, Holandsko;
            
            
               c)Dánsko: Dánsko, Nemecko, Luxembursko, Holandsko, Poľsko, Švédsko;
            
            
               d)Spojené kráľovstvo: Belgicko, Nemecko, Írsko, Luxembursko, Holandsko.
            
            
            
               3. Rizikové skupiny, ktorým sa plyn dodáva zo severnej Afriky:
            
            
               a)Alžírsko: Grécko, Španielsko, Francúzsko, Chorvátsko, Taliansko, Malta, Rakúsko, Portugalsko, Slovinsko;
            
         
         
            
               b)Líbya: Chorvátsko, Taliansko, Malta, Rakúsko, Slovinsko.
            
            
            
               4. Rizikové skupiny, ktorým sa plyn dodáva z juhovýchodu:
            
            
               a)Južný koridor zemného plynu – kaspický: Bulharsko, Grécko, Chorvátsko, Taliansko, Maďarsko, Malta, Rakúsko, Rumunsko, Slovinsko, Slovensko;
            
            
               b)Východné Stredozemie: Grécko, Taliansko, Cyprus, Malta.“